**Nu eşti Pessoa, dar m-ai salvat de la moarte**

*Mihai\_iunian\_gindu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Unui confrate

Nu eşti Pessoa,

Dar m-ai salvat de la moarte.

Sunt cuprins de o depresie profundă,

Norii sunt sfâşiaţi de cuvintele noastre,

Cerul se prăbuşeşte,

Suntem prea mici pentru propriul destin.

Trebuia să scriu ceva, cumva, undeva

Despre un poet debutant

Mulţumesc că scrii destul de bine,

Toţi murim din orice şi oricum,

Numai de poezie proastă să nu murim.

Sau nesinceră.

Minciuni, inepţii,

La noapte vom privi aceleaşi fete dezbrăcate

Mâine se va da o ordonanţă

Iar eu privesc prin geamul crăpat de ger

Zorii unei noi lumi

Pe care o aştept de când m-am născut

Va veni,

Sau poate nu,

Vinul din pahar s-a trezit,

Oamenii poartă măşti

(De când spun că ar trebui să o facă),

Eu îl aştept pe Iisus

Şi m-am oprit aici,

În faţa acestui joc de domino colorat

Un domino al vieţii pe Pământ

Ale cărui piese le-am aruncat pe fereastră

Ca nişte copii inconştienţi, cu ochi goi şi haine rupte.

Finalul nu e unul singur

- Îl putem rescrie, noi, artiştii,

Şi eu, şi tu, şi altul

Ar putea fi chiar un final fericit

Dacă ne-am afla într-o altă dimensiune.